Irene Simonsen (V), 2007-04-17:
Når jeg melder mig her med en ordførertale, er det bl.a. for lige at få rettet et par misforståelser.
I en artikel i Børsen i dag kan man se og læse, at hr. Morten Østergaard beder om, at man nedsætter indtægtsgrænsen for jobkortordningen til 350.000 kr. frem for 450.000 kr.
Det gør han med baggrund i, at han mener, at der jo også er mangel på sygeplejersker, og da de ikke oppebærer den løn, vil det ikke være muligt at få et job og benytte sig af jobkortordning og greencardordning.
Det er ikke rigtigt, for når man læser lovforslaget, så fremgår det jo tydeligt, at man kan komme på greencard og søge job.
Altså, det vil sige, man har et halvt år, hvori man kan samle point, et halvt år til at søge job.
Når man så har jobbet, kan man søge om at få et jobkort.
Hvis det job, man så har fået, er på positivlisten – det kan være en sygeplejerske, som netop står på positivlisten – så er der ingen forpligtelFTTMO77.FM Page 5607 Friday, August 24, 2007 9:33 AM ser til eller ingen dokumentationskrav om, at man skal have en årsindtægt på 450.000 kr.
Så det vil sige, at det postulat, som hr. Morten Østergaard fra Det Radikale Venstre er ude med, om, at det her vil udelukke sygeplejersker, ingenlunde er rigtigt.
Tværtimod er det jo sådan, at positivlisten tager udgangspunkt i de job, der er en speciel mangel på, og hvor man måske heller ikke kan regne med, at en årsløn vil ligge på omkring 450.000 kr.
For lige at nævne nogle af alle dem, der står på positivlisten, er der jo også ingeniører, der er læger, der er farmaceuter, som før omtalt er der sygeplejersker, og der er radiografer, jordemødre, tandlæger, dyrlæger, landinspektører, arkitekter, agronomer, jurister og bygningskonstruktører.
Så der skulle være rig mulighed for, at man også kan hente den arbejdskraft, der er meget brug for at få fat i.
Når vi snakker om indtægtsgrænsen på de 450.000 kr., altså at der er et krav om, at man skal have en årsløn på omkring 450.000 kr., så snakker vi jo om folk, der har samlet point til at komme ind og have et halvt år til at søge job i Danmark i, og som har en stor specialviden, der er brug for.
Man kan få et jobkort, hvis man kan bevise og stille dokumentation for, at ens årsløn samlet set kommer op på 450.000 kr.
På den måde har man netop med de her ordninger sikret, at vi kan tiltrække den arbejdskraft, der er så hårdt brug for, til Danmark, uanset om man har en indtægt på 450.000 kr. eller ej, for vi har positivlisten liggende ved siden af med netop det, der er mangel på.
Ellers består det her lovforslag jo af mange forskellige elementer.
Og med hensyn til indvandringsprøven, så forstår jeg slet ikke den modstand, der har været mod indvandringsprøven, dvs. at man skal have en lille test i at kunne bestå lidt og have forståelse for det danske sprog.
Det her er noget, der bliver stillet på benene – det er et stort apparat, selvfølgelig, der bliver stillet an – for at sikre integrationen.
Og jeg hører ikke nogen partier i det her Ting, som ikke gerne vil sikre en god integration.
Derfor forstår jeg heller ikke, at man ikke kan gå ind for det her.
Det vil jo netop være med til at sikre, at de, der indvandrer til Danmark, søger om familiesammenføring, allerede på forhånd ved, hvad det er for et land, de rejser op til, allerede på forhånd ved lidt om, hvordan sproget er i Danmark uden dog at kunne tale flydende dansk.
Som der jo er snakket om hele tiden i forbindelse med det her forslag om indvandringsbrevene, handler det om et niveau, der svarer til, at man kan lidt turistsprog og man allerede lige kan forstå sådan et par enkelte ord og spørge om vej, når man står i lufthavnen – sådan på et turistniveau.
Det er jo ikke noget, der er svært at lære; man får materialet stillet til rådighed til at lære det; og man får oplysninger om, hvad det er for et samfund, man skal rejse op til og skabe sin fremtid i.
Det kan dog kun være med til at fremme integrationsprocessen, når man så starter sit liv i Danmark.
Derfor har jeg meget svært ved at forstå den modstand, der er fra oppositionens side her i Folketingssalen på lige præcis det her.
For det må jo på en eller anden måde betyde, at man er bekymret for, om integrationen skal blive alt for god.
Men der kan jeg da kun sige, at det, Venstre står for, det, vi gerne vil, er at sikre, at integrationen virkelig kommer til at virke også i fremtiden for dem, der er indvandrere.
Vi har jo nok at samle op på i forhold til den politik, der blev ført, før den nuværende regering var her.